Ego Milo, dominus de Noeriis, notum facio universis presentes litteras inspecturis quod elemosinas et dona que defuncti Milo, avus meus et Clarembaudus, pater meus, fecerunt ecclesie Pontiniacensi de granchia de Vilers, tam in nemoribus quam in planis et pasturis, et pasturis granchie Acrismontis, et omnibus aliis, sicut in eorum cartis continetur, volo, concedo, approbo et confirmo. Et si aliquando de eorum nemoribus michi aliqua accepi, non de jure, vel consuetudine, sed injuste hoc feci, et de dampnis que aliquando eis feci eorum gratum feci, et ipsi fratres inde michi peccatum bona fide condonaverunt. Quod, ut ratum ac stabile in perpetuum habeatur, presentes litteras sigilli mei munimine roboravi. Actum, anno Gratie Mº CCº trecesimo-primo.